23.05.2011 18:53  Toomas Pott   Eesti Panga sularaha osakonna juhi Rait Roosve sõnul tasuks inimestel igal juhul kuu aja jooksul, kui kõik sularahaga tegelevad pangakontorid veel kroone võtavad, need eurode vastu ära vahetada, vahendas "Aktuaalne kaamera".    "Eesti kroone on  inimeste käes veel üllatavalt palju, hetkel natukene üle ühe miljardi, ja kindlasti ei ole see raha, mis on suveniiridena või mäletusesemetena järele jäetud. See on tegelikult kasutu ja tühjalt seisev ressurss," märkis Roosve.    Eesti Panga andmetel on jäänud kroone ringlusesse 69,8 miljoni euro väärtuses, sellest 63,3 miljoni euro eest on krooni pangatähti ja 6,5 miljoni euro eest kroonimünte.     Aasta alguses oli ringlusesse jäänud koone 372 miljoni euro väärtuses, millest umbes pool  vahetati eurodeks paralleelkäibe ajal. Alates aprillist on keskpanka kroone tagasi tulnud vähem kui 2 miljoni euro väärtuses.    Eesti Pangaliidu tegevdirektor Katrin Talihärm ütles, et liit saab loodetavasti juba juunikuu alguses teada anda, missugustes pangakontorites saab kroone eurode vastu vahetada.    "Igal juhul vastavalt riiklikule europlaanile peab olema tagatud see, et Eesti kroonide vahetus eurode vastu ametliku kursiga ja ilma teenustasuta oleks võimalik kõikides maakondades  vähemalt ühe panga ühes kontoris ja Tallinnas kõikide pankade ühes suuremas kontoris ," rääkis Talihärm.    Ka kaubanduses ei taha inimesed veel kroonidest lahti lasta. Kuigi juulis lõpeb hindade eurodes ja kroonides näitamise periood, jäävad kroonid hinnasiltidele veel pikaks ajaks.     Kaupmeeste Liidu tegevdirektori Marika Merilai sõnul selles osas veel üldist kaupmeeste seisukohta ei ole, kuid eeldatavalt jätkavad suuremad kaubandusketid parralleelsete hindade näitamist. Prisma on  juba otsustanud kroonihindasid tähtaajatult edasi näidata, sest tarbija pole siiani euroga harjunud.     Järgmisest aastast saab kroone tähtajatult ja keskkursiga eurodeks vahetada Eesti Pangas.